Bejaardes se handwerk ‘uit boonste rakke’ | News24
Bejaardes se handwerk ‘uit boonste rakke’
=Hier is verteenwoordigers van die ACVV-takke wat bekers gewen het tydens vanjaar se handwerkuitstalling. Van links is Helena Schoeman (Helpmekaar PE), Esté Meiring (Aandmymering), Amanda Croucamp (Aandmymering), Yvonne Davis (Ithemba Elisha) en Martie Julyan (Huis Najaar). Links is van die konfyt en marmelade wat ingeskryf is en regs van die hekel- en handwerk. Foto:HEILIE COMBRINCK
Tafels vol van die fynste handwerk items en bobaas ingelegde produkte was te sien by die ACVV se jaarlikse handwerkuitstalling op Uitenhage, waaraan 9 takke uit die Nelson Mandelabaai deelgeneem het.
Daar is sowat 500 items ingeskryf en die vroue van VLV Despatch was vanjaar die be-oordelaars. Die kategorieë van deelname was brei, naaldwerk, hekel, konfyte, ingelegde produkte en krale en mosaiekwerk.
“Dit is die mooiste items. As ’n mens in ag neem wat die ouderdom is van die deelnemers. Hulle maak die items met daardie hande vol knoppe en oë wat nie meer goed sien nie,” sê Amanda Croucamp van ACVV Aandmymering.
Die oudste deelnemer aan vanjaar se uitstalling was Anna Reynierse, wat in har 98ste jaar nogsteeds fluks naaldwerk doen.
Die volgende ACVV handwerkuitstalling sal volgende jaar by ACVV Najaar op Despatch aangebied word.
ACVV Aandmymering was vanjaar die algehele wenners met Helpmekaar in die tweede plek en Uitenhage Ithemba Elisha in derde posisie. Huis Najaar is aangewys as die wenners in die spogtafel-afdeling met Aandmymering as naaswenners en Helpmekaar in derde plek.
Van die handwerk items sal by ACVV Aandmymering se basaar te sien wees wat op Vrydag, 3 November gehou word.